Amager Strand-skibet
Amager Strand-skibet er et mindre skib bygget i anden halvdel af 1500-tallet. Det blev fundet og udgravet i 2004 i forbindelse med anlæggelsen af den nye Amager Strandpark.
Med en længde på 11,5 m og en estimeret lasteevne på 9,5 tons har den lille skude været anvendt til transport af varer mellem landsdelene samt i datidens omfattende sæsonbaserede fiskeri. Skibet har ført en råsejlsrigget stormast og måske en lille råsejlsrigget fokkemast forrest i skibet.
Amager Strand-skibet er bygget i stil med 1900-tallets sundbåde, det vil sige bredest agten for midten og skarpe i forskibet. Denne skrogform har gjort skibet særligt egnet til sejlads på Øresund. Det særlige design gør det overvejende sandsynligt, at skibet er bygget af lokale bådebyggere.